P9_TA(2020)0326

Karbendatsiimin käyttö tietyissä biosidituotteissa

Euroopan parlamentin päätöslauselma 26. marraskuuta 2020 ehdotuksesta komission täytäntöönpanoasetukseksi karbendatsiimin hyväksymisestä vanhana tehoaineena käytettäväksi valmisteryhmiin 7 ja 10 kuuluvissa biosidivalmisteissa (D069099/01 – 2020/2852(RSP))

(2021/C 425/10)

Euroopan parlamentti, joka

— ottaa huomioon ehdotuksen komission täytäntöönpanoasetukseksi karbendatsiimin hyväksymisestä vanhana tehoaineena käytettäväksi valmisteryhmiin 7 ja 10 kuuluvissa biosidivalmisteissa (D069099/01,

— ottaa huomioon biosidituotteiden markkinoille saattamisesta 16. helmikuuta 1998 annetun Euroopan parlamentin ja neuvoston direktiivin 98/8/EY (1),

— ottaa huomioon biosidivalmisteiden asettamisesta saataville markkinoilla ja niiden käytöstä 22. toukokuuta 2012 annetun Euroopan parlamentin ja neuvoston asetuksen (EU) N:o 528/2012 (2) ja erityisesti sen 89 artiklan 1 kohdan kolmannen alakohdan,

— ottaa huomioon yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16. helmikuuta 2011 annetun Euroopan parlamentin ja neuvoston asetuksen (EU) N:o 182/2011 (3) 11 artiklan,

— ottaa huomioon työjärjestyksen 112 artiklan 2 ja 3 kohdan,

— ottaa huomioon ympäristön, kansanterveyden ja elintarvikkeiden turvallisuuden valiokunnan päätöslauselmaesityksen,

A. ottaa huomioon, että ehdotuksessa komission täytäntöönpanoasetukseksi pyritään hyväksymään karbendatsiimi vanhana tehoaineena valmisteryhmiin 7 (pintasäilytysaineet) ja 10 (muurauksien säilytysaine) kuuluvissa biosidivalmisteissa kolmen vuoden ajan;

B. ottaa huomioon, että komissio on sitoutunut saasteettomuustavoitteeseen, jonka päämääränä on myrkytön ympäristö, jotta voidaan auttaa suojelemaan kansalaisia ja ympäristöä paremmin vaarallisilta kemikaaleilta ja edistämään innovointia turvallisten ja kestävien vaihtoehtojen kehittämiseksi;

C. ottaa huomioon, että karbendatsiimia koskevat esittelevän jäsenvaltion arviointikertomukset ja päätelmät toimitettiin komissiolle 2. elokuuta 2013; ottaa huomioon, että asetuksen (EU) N:o 528/2012 90 artiklan 2 kohdasta voidaan päätellä, että aineet, joiden osalta jäsenvaltioiden arviointi on saatettu päätökseen viimeistään 1. syyskuuta 2013, olisi arvioitava direktiivin 98/8/EY säännösten mukaisesti;

D. ottaa huomioon, että karbendatsiimin vaaralliset ominaisuudet olivat tiedossa jo vuonna 2013, jolloin esittelevä jäsenvaltio toimitti arviointikertomukset; ottaa huomioon, että arviointikertomusten toimittamisen ja komission täytäntöönpanoasetusta koskevan ehdotuksen välillä on kulunut seitsemän vuotta;

Oikeudelliset näkökohdat

Ympäristölle aiheutuva riski, jota ei voida hyväksyä

E. ottaa huomioon, että karbendatsiimin hyväksyminen käytettäväksi valmisteryhmissä 7 ja 10 voi aiheuttaa ympäristölle ja ihmisten terveydelle direktiivin 98/8/EY vastaisia riskejä, joita ei voida hyväksyä;

F. ottaa huomioon, että karbendatsiimi täyttää Euroopan parlamentin ja neuvoston asetuksen (EY) N:o 1272/2008 (4) mukaiset kriteerit sen luokittelemiseksi perimää vaurioittavien aineiden kategoriaan 1B ja lisääntymiselle vaarallisten aineiden kategoriaan 1B sekä kaksi hitaasti hajoavien, biokertyvien ja myrkyllisten aineiden (PBT) kriteeriä (P ja T);

G. ottaa huomioon, että useissa tutkimuksissa on tuotu esiin huoli karbendatsiimin mahdollisesta hormonitoimintaa häiritsevästä vaikutuksesta (5); toteaa, että biosidivalmistekomitean (BPC) karbendatsiimia kaikkien valmisteryhmien 7, 9 ja 10 osalta koskevien lausuntojen (6) mukaan hormonitoimintaa häiritsevistä ominaisuuksista ei voitu tehdä päätelmiä; pitää erittäin huolestuttavana, että komissio ei edelleenkään noudata ennalta varautumisen periaatetta ehdottamalla tehoaineiden hyväksymistä, koska niiden hormonitoimintaa häiritseviä ominaisuuksia ei ole arvioitu luotettavasti käytettävissä olevien tietojen perusteella; toteaa, että se, että aineen hormonitoimintaa häiritseviä ominaisuuksia ei voida päätellä tietojen vähäisen saatavuuden perusteella, ei merkitse sitä, että kyseisellä aineella ei olisi hormonitoimintaa häiritseviä ominaisuuksia;

H. ottaa huomioon, että karbendatsiimia koskevat arviointikertomukset toimitettiin ennen 1. syyskuuta 2013, mikä tarkoittaa, että vaikka karbendatsiimi on asetuksen (EU) N:o 528/2012 5 artiklan 1 kohdan b ja c alakohdan mukainen, asetuksen (EU) N:o 528/2012 5 artiklan 2 kohdalla ei ole merkitystä hyväksymispäätöksen kannalta (7); toteaa kuitenkin, että se, että karbendatsiimilla on tunnetusti erityistä huolta aiheuttavia vaarallisia ominaisuuksia, on edelleen erittäin merkityksellistä eikä sitä ole otettu riittävästi huomioon direktiivin 98/8/EY täytäntöönpanossa, kun otetaan huomioon kyseisen direktiivin 10 artikla luettuna yhdessä 5 artiklan 1 kohdan b alakohdan kanssa;

I. ottaa huomioon, että karbendatsiimin käyttö valmisteryhmissä 7 ja 10 julkisivujen ulkomaalien käsittelyssä sienten ja levien kasvun estämiseksi aiheuttaa suuren veden pilaantumisen riskin, koska nämä biosidit valuvat rakennusten julkisivuista aina kun sataa;

J. ottaa huomioon, että erään tutkimuksen (8) mukaan Saksassa karbendatsiimia havaittiin yli 90 prosentissa sadeveden puhdistuslaitoksista otetuista näytteistä ja yli 50 prosentissa myrskyveden ylivuotoaltaista otetuista näytteistä, ja toteaa, että näistä lähteistä käsittelemätöntä sadevettä vapautuu vesistöihin tai huuhtoutuu pohjaveteen;

K. ottaa huomioon, että valmisteryhmää 9 (kuitujen, nahan, kumin ja polymeroitujen materiaalien säilytysaineet) koskevassa BPC:n lausunnossa todettiin, että karbendatsiimia ei hyväksytty juuri siksi, että karbendatsiimin huuhtoutuminen käsitellyiltä pinnoilta sadeveden mukana aiheuttaa pintavesissä ja sedimentissä riskejä, joita ei voida hyväksyä, ja että käytettävissä ei ole riittäviä riskinhallintatoimenpiteitä;

L. ottaa huomioon, että valmisteryhmiä 7 ja 10 koskevissa BPC:n lausunnoissa todettiin, että karbendatsiimin ulkokäyttö, mukaan lukien maalit (valmisteryhmä 7) ja laastit (valmisteryhmä 10), aiheuttaa pintavedessä ja sedimentissä riskin, jota ei voida hyväksyä, koska käytettävissä ei ole riittäviä riskinhallintatoimenpiteitä, joilla voitaisiin välttää vapautuminen viemäriin käsiteltyjen esineiden käyttöiän aikana (viisi vuotta valmisteryhmässä 7 ja 25 vuotta valmisteryhmässä 10);

M. ottaa huomioon, että karbendatsiimin hyväksyminen käytettäväksi valmisteryhmissä 7 ja 10 jopa lyhyeksi kolmen vuoden ajaksi johtaisi näin ollen karbendatsiimin päästämiseen suoraan ympäristöön sadeveden kautta jopa 25 vuoden ajan;

N. ottaa huomioon, että Ruotsi totesi vähemmistöön jääneessä lausunnossaan BPC:lle, että huuhtoutuminen käytettyjen tuotteiden ja käsiteltyjen esineiden (esimerkiksi maalien ja laastien) käyttöiän aikana kaikissa ulkokäyttötarkoituksissa aiheuttaa ympäristölle riskejä, joita ei voida hyväksyä, ja että tätä riskiä ei arviointiraportin mukaan voida lieventää;

O. katsoo, että BPC:n lausuntojen mukaan karbendatsiimin käyttö valmisteryhmissä 7, 9 ja 10 aiheuttaa samat riskit, joita ei voida hyväksyä, minkä olisi pitänyt johtaa päätökseen jättää karbendatsiimi hyväksymättä kaikkien näiden ulkokäyttötarkoitusten osalta eikä ainoastaan valmisteryhmän 9 osalta;

P. ottaa huomioon, että karbendatsiimin käyttö sisätiloissa voi myös aiheuttaa riskejä, joita ei voida hyväksyä, koska tutkimukset (9) ovat tuoneet esiin huolen siitä, että karbendatsiimin esiintyminen pintavesissä johtuu pääasiassa kotitalouksien ja teollisuuden käsitellyn jäteveden päästöistä, vaikka BPC on todennut, että karbendatsiimin sisäkäytöstä ympäristölle aiheutuvat riskit ovat hyväksyttäviä;

Hyväksymisehdot, jotka eivät lievennä riskejä

Q. ottaa huomioon, että arvioiduissa käyttötarkoituksissa havaitut ympäristöriskit huomioon ottaen karbendatsiimi voidaan komission täytäntöönpanoasetusta koskevan ehdotuksen mukaan hyväksyä edellyttäen, että sen käyttöä koskevia tiettyjä eritelmiä ja edellytyksiä noudatetaan, erityisesti että tuotteen arvioinnissa ”kiinnitetään erityistä huomiota” pintaveteen, sedimenttiin, maaperään ja pohjaveteen niiden tuotteiden osalta, joita käytetään ulkokäyttöön tarkoitetuissa maaleissa tai laasteissa;

R. ottaa huomioon, että valmisteryhmiä 7 ja 10 koskevissa BPC:n lausunnoissa todetaan, että pintavesissä ja sedimentissä on riskejä, joita ei voida hyväksyä, ja todetaan, että arvioituihin käyttötarkoituksiin ei ole käytettävissä riittäviä riskinhallintatoimenpiteitä, joilla voitaisiin välttää päästöt viemäriin;

S. ottaa huomioon, että komission vaatimus lupaan liitettävistä ”eritelmistä ja edellytyksistä”, on erittäin epämääräinen eikä riitä hälventämään huolta riskeistä, joita ei voida hyväksyä; ottaa huomioon, että ehdotuksessa komission täytäntöönpanoasetukseksi ei vaadita jäsenvaltioita säätämään asianmukaisista riskinhallintatoimenpiteistä vaan ainoastaan kiinnittämään huomiota riskeihin; ottaa huomioon, että ehdotuksessa komission täytäntöönpanoasetukseksi ei oteta huomioon sitä, että liiteasiakirjojen mukaan käytettävissä ei ole riittäviä riskinhallintatoimenpiteitä;

Riskinhallintaa koskevan päätöksen ja perusteena käytetyn tieteellisen näytön välinen johdonmukaisuus

T. katsoo, että kuten Euroopan unionin tuomioistuin on vahvistanut, riskinhallintatoimenpidettä hyväksyttäessä komission päätöksen on oltava johdonmukainen perusteena käytetyn tieteellisen näytön kanssa; komissio voi jättää huomiotta päätöksentekoprosessin aikana annetun tieteellisen lausunnon, mutta sen on tällöin esitettävä tuloksilleen erityiset perustelut, joilla on vastaava tieteellinen arvo kuin lausunnossa esitetyillä tuloksilla, toteaa, että perusteluissa on selitettävä, miksi se jättää lausunnon huomiotta (10),

U. katsoo, että päätös karbendatsiimin hyväksymisestä vanhana tehoaineena käytettäväksi valmisteryhmiin 7 ja 10 kuuluvissa biosidivalmisteissa on merkittävästi ristiriidassa BPC:n lausuntojen kanssa, joiden mukaan karbendatsiimin käyttö ulkona maaleissa (valmisteryhmä 7) ja laasteissa (valmisteryhmä 10) aiheuttaa pintavedessä ja sedimentissä riskejä, joita ei voida hyväksyä, kun otetaan huomioon direktiivin 98/8/EY 10 artikla luettuna yhdessä kyseisen direktiivin 5 artiklan 1 kohdan b alakohdan kanssa;

V. ottaa huomioon, että komission täytäntöönpanoasetusta koskevassa ehdotuksessaan esittämät syyt poiketa BPC:n lausuntojen päätelmistä, rajoittuvat väitteisiin, joiden mukaan biosidivalmisteiden täysimääräinen hyväksyminen edellyttää lisävaihetta jäsenvaltioiden tasolla ja että asetuksen (EU) N:o 528/2012 mukainen uudelleentarkastelu suoritetaan pian;

W. toteaa, että nämä syyt eivät selitä, miksi komissio katsoi, että karbendatsiimi ei aiheuta valmisteryhmissä 7 ja 10 direktiivin 98/8/EY mukaista riskiä, jota ei voida hyväksyä, erityisesti kun otetaan huomioon, että saman tehoaineen käytön valmisteryhmässä 9 katsottiin aiheuttavan riskin, jota ei voida hyväksyä, mikä johti päätökseen olla myöntämättä lupaa kyseisen valmisteryhmän osalta;

X. ottaa huomioon, että BPC:n lausuntojen päätelmistä poikkeamisen perusteleminen on ehdottoman välttämätöntä tilintarkastustuomioistuimen valvonnan lisäksi myös erityisesti parlamentin valvontavallan asianmukaisen käytön kannalta;

Käytettävissä olevien vaihtoehtojen tarkastelu

Y. ottaa huomioon, että BPC:n valmisteryhmää 7 koskevan lausunnon mukaan karbendatsiimia on tarkoitus käyttää sienitautien torjunta-aineena biosidikalvojen säilöntävalmisteissa, joita käytetään tai jotka sisällytetään lopullisiin sovelluksiin, kuten maaleihin; ottaa huomioon, että BPC:n valmisteryhmää 10 koskevan lausunnon mukaan karbendatsiimia on tarkoitus käyttää sienitautien torjunta-aineena rakennusmateriaalien säilöntävalmisteissa, joita käytetään tai jotka sisällytetään lopputuotteisiin, kuten laasteihin;

Z. ottaa huomioon, että komission näkemys karbendatsiimin sopivien vaihtoehtojen puuttumisesta perustuu vain yhteentoista kolmannen osapuolen, jotka kaikki ovat yrityksiä tai toimialajärjestöjä, vuonna 2014 antamaan ei-luottamukselliseen lausuntoon; katsoo, että jos muita tietoja on saatavilla komission päätöksen tueksi, ne olisi annettava parlamentin käyttöön, jotta se voi käyttää täysimääräisesti valvontavaltaansa;

AA. ottaa huomioon, että BPC:n lausuntojen mukaan useimmissa lausunnoissa ei eroteltu karbendatsiimin käyttöä valmisteryhmissä 7, 9 ja 10, minkä vuoksi komissio ei voinut arvioida asianmukaisesti vaihtoehtojen saatavuutta kullekin erilliselle valmisteryhmälle ja käyttötarkoitukselle;

AB. ottaa huomioon, että lausunnoissa annetut tiedot eivät ole läheskään riittävän yksityiskohtaisia ja ajantasaisia, jotta voitaisiin päätellä, että karbendatsiimille ei ole sopivia vaihtoehtoja käytettäväksi valmisteryhmiin 7 ja 10 kuuluvissa biosidivalmisteissa;

AC. ottaa huomioon, että erityisesti valmisteryhmän 7 osalta vastaajat ilmoittivat, että karbendatsiimin korvaaminen maaleissa on teknisesti mahdollista, vaikka he pitivät sitä liian aikaavievänä ja kalliina;

AD. ottaa huomioon, että erityisesti valmisteryhmän 10 osalta vastaajat ilmoittivat, että karbendatsiimin korvaaminen maaleissa on teknisesti mahdollista, vaikka he pitivät sitä liian aikaavievänä ja kalliina; ottaa huomioon, että BPC:n lausunnon mukaan kyseisen valmisteryhmän osalta hyväksyttyjen tehoaineiden erittäin vähäisen määrän vuoksi BPC:n käytettävissä olevat tiedot eivät tällä hetkellä ole riittäviä, jotta voitaisiin päättää, onko olemassa muita tehoaineita, jotka voisivat tarjota vaihtoehdon karbendatsiimin käytölle säilöntäaineena laasteissa, joille on ominaista korkea pH-arvo;

AE. ottaa huomioon, että suurimmassa osassa komissiolle vuonna 2014 toimitetuista lausunnoista todettiin, että karbendatsiimille oli mahdollista löytää vaihtoehtoja valmisteryhmissä 7 ja 10, vaikka se olisikin vaikeaa;

AF. ottaa huomioon, että hakijoilla on ollut seitsemän vuotta aikaa tutkia mahdollisia vaihtoehtoja karbendatsiimille, jonka haitalliset ominaisuudet tunnetaan hyvin;

AG. toteaa, että komissio ei näin ollen ole noudattanut velvollisuuttaan tarkastella sopivien vaihtoehtoisten aineiden saatavuutta direktiivin 98/8/EY 10 artiklan 5 kohdan mukaisesti; toteaa, että komissio ei ole esittänyt yksityiskohtaista selitystä sille, miksi se katsoi, ettei sopivia ja riittäviä vaihtoehtoisia aineita ollut saatavilla; ottaa huomioon, että nämä tiedot ovat erittäin tärkeitä tämän hyväksynnän myöntämisen kannalta, kun otetaan huomioon aineen toksikologinen profiili;

AH. ottaa huomioon, että karbendatsiimin käytölle valmisteryhmässä 9 ei myönnetty hyväksyntää; ottaa huomioon, että mikään BPC:n lausunnossa mainituista saaduista tiedoista ei koskenut erityisesti valmisteryhmää 9; ottaa huomioon, että kolmannet osapuolet toivat esiin samat huolenaiheet, jotka koskivat saatavilla olevien vaihtoehtojen rajallista määrää sekä aikaa ja kustannuksia, joita tarvitaan sellaisen vaihtoehdon kehittämiseen, joka on yhtä tehokas kuin karbendatsiimi valmisteryhmässä 9 kuin valmisteryhmissä 7 ja 10;

AI. ottaa huomioon, että BPC:n molempia valmisteryhmiä 7 ja 10 koskevien lausuntojen mukaan vastaajat ovat huomauttaneet, että vaihtoehtojen saatavuutta on vaikea arvioida, koska monia niistä on vielä tarkasteltava uudelleen asetuksen (EU) N:o 528/2012 mukaisesti; pitää mahdottomana hyväksyä sitä, että uudelleentarkasteluohjelman toteuttamisen viivästyminen on peruste ihmisten terveyden ja ympäristön suojelun estämiselle;

Poliittiset näkökohdat

AJ. pitää mahdottomana hyväksyä sitä, että komissio päättää lykätä sellaisten aineiden hyväksymättä jättämistä, jotka aiheuttavat ihmisten terveydelle ja ympäristölle riskin, jota ei voida hyväksyä, ainoastaan sillä perusteella, että asetus (EU) N:o 528/2012 auttaa tekemään hyväksymättä jättämisestä järjestelmällisempää tulevissa uudelleentarkasteluissa;

AK. ottaa huomioon, että ehdotuksessa komission täytäntöönpanoasetukseksi säädetään, että asetuksen (EU) N:o 528/2012 liitteessä VI olevan 10 kohdan mukaisesti jäsenvaltioiden toimivaltaisten viranomaisten olisi arvioitava, voidaanko kyseisen asetuksen 5 artiklan 2 kohdan edellytykset täyttää niiden alueella, jotta ne voivat päättää, voidaanko karbendatsiimia sisältävä biosidivalmiste hyväksyä;

AL. katsoo, että komission ei pitäisi siirtää vastuuta karbendatsiimia sisältävien biosidivalmisteiden markkinoille saattamisen epäämisestä jäsenvaltioille sillä perusteella, että mahdollisia korvattavia aineita koskevassa julkisessa kuulemisessa saadut tiedot ovat heikkolaatuisia;

AM. ottaa huomioon, että komission ehdotuksen mukaisesti käsiteltyihin esineisiin on merkittävä vain rajallinen määrä tietoja sisältävä merkintä ja että tätä merkintää ei valvota sääntelyssä ennen kuin esine saatetaan markkinoille ja sillä käydään kauppaa jäsenvaltioiden välillä; ottaa huomioon, että koska tuotteelle ei tarvita hyväksyntää, sen tehon ja pakkausmerkintöjä koskevien väitteiden vastaavuutta ei arvioida;

AN. ottaa huomioon, että tämä tilanne ei tarjoa riittävän korkeatasoista ihmisten terveyden ja ympäristön suojelua eikä myöskään tasapuolisia toimintaedellytyksiä unionin yrityksille ja unionin ulkopuolisille yrityksille;

1. katsoo, että ehdotus komission täytäntöönpanoasetukseksi on ristiriidassa unionin oikeuden kanssa, sillä se ei ole direktiivin 98/8/EY eikä asetuksen (EU) N:o 528/2012 tavoitteen ja sisällön mukainen;

2. ottaa huomioon seuraavat seikat: a) karbentsadiimin vaaralliset ominaisuudet, b) sen käyttäytyminen ympäristössä sekä liiteasiakirjoissa mainittujen riskinhallintatoimenpiteiden puuttuminen, c) sellaisten tietojen puuttuminen, joiden perusteella voitaisiin tehdä ratkaiseva päätelmä sopivien vaihtoehtojen puuttumisesta, d) seitsemän vuoden ajanjakso, joka on kulunut arviointikertomusten toimittamisesta, ja e) karbendatsiimin käyttöä valmisteryhmissä 7, 9 ja 10 koskevien komission päätösten epäjohdonmukaisuus, ja katsoo, että ehdotus komission täytäntöönpanoasetukseksi karbendatsiimin hyväksymisestä vanhana tehoaineena käytettäväksi valmisteryhmiin 7 ja 10 kuuluvissa biosidivalmisteissa edes lyhyen kolmen vuoden ajan ei ole oikeasuhteinen, kun otetaan huomioon sen ihmisten terveydelle ja ympäristölle aiheuttamat riskit, joita ei voida hyväksyä, ja siksi komission olisi pitänyt tehdä päätelmä riskeistä, joita ei voida hyväksyä, koska karbendatsiimin käyttö tuotteessa aiheuttaa edelleen huolta;

3. katsoo, että komission ehdotuksessa täytäntöönpanoasetukseksi annetut tiedot eivät riitä siihen, että parlamentti voisi käyttää valvontavaltaansa asianmukaisesti;

4. kehottaa komissiota peruuttamaan ehdotuksensa täytäntöönpanoasetukseksi ja toimittamaan komitealle uuden ehdotuksen, jossa ehdotetaan, että karbendatsiimia ei hyväksytä tehoaineena käytettäväksi valmisteryhmiin 7 ja 10 kuuluvissa biosidivalmisteissa valmisteryhmissä 7 ja 10;

5. muistuttaa, että vaikka arviointikertomukset toimitettiin ennen 1. syyskuuta 2013, sukusolujen perimää vaurioittavaksi aineeksi 1B, lisääntymiselle vaaralliseksi aineeksi 1B ja mahdollisiksi hormonitoimintaa häiritseviksi ominaisuuksiksi luokitellun aineen salliminen aiheuttaa ihmisten terveydelle riskejä, joita ei voida hyväksyä, kun kyseessä ovat tarkasteltavat käyttötarkoitukset;

6. kehottaa puhemiestä välittämään tämän päätöslauselman neuvostolle ja komissiolle sekä jäsenvaltioiden hallituksille ja parlamenteille.

(1) EYVL L 123, 24.4.1998, s. 1.

(2) EUVL L 167, 27.6.2012, s. 1.

(3) EUVL L 55, 28.2.2011, s. 13.

(4) Euroopan parlamentin ja neuvoston asetus (EY) N:o 1272/2008, annettu 16 päivänä joulukuuta 2008, aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta (EUVL L 353, 31.12.2008, s. 1).

(5) Morinaga, H. et al., ”A Benzimidazole Fungicide, Benomyl, and Its Metabolite, Carbendazim, Induce Aromatase Activity in a Human Ovarian Granulose-Like Tumor Cell Line (KGN)”, Endocrinology 2004, 145 (4): 1860–1869; Kim, D-J. et al., ”Benomyl indution of brain aromatase and toxiceffects in the zebrafish embryo”, Journal of Applied Toxicology 2009, 29:289–294; Goldman, J.M. et al., ”Effects of the benomyl metabolite, carbendazim, on the hypothalamic-pituitary reproductive axis in the male rat”, Toxicology 1989, 57(2): 173-182; Jiang, J. et al, ”Carbendazim has the potential to induce oxidative stress, apoptosis, immunotoxicity and endocrine disruption during zebrafish larvae development”, Toxicology in Vitro 2015, 29(7):1473-1481; Singh, S., Singh, N., Kumar, V. et al., ”Toxicity, monitoring and biodegradation of the fungicide carbendazim”, Environmental Chemistry Letters 2016, 14: 317–329; Jin, C., Zeng, Z., Wang, C., Luo, T., Wang, S., Zhou, J., Ni, Y., Fu, Z., Jin, Y., ”Insights into a Possible Mechanism Underlying the Connection of Carbendazim-Induced Lipid Metabolism Disorder and Gut Microbiota Dysbiosis in Mice”, Toxicological Sciences 2018, 166(2): 382-393; Durand, P., Martin, G., Blondet, A., Gilleron, J., Carette, D., Janczarski, S., Christin, E., Pointis, G., Perrard, M.H., ”Effects of low doses of carbendazim or iprodione either separately or in mixture on the pubertal rat seminiferous epithelium: An ex vivo study”, Toxicology In Vitro 2017, 45(3):366-373; Jin, Y., Zeng, Z., Wu, Y., Zhang, S., Fu, Z., ”Oral Exposure of Mice to Carbendazim Induces Hepatic Lipid Metabolism Disorder and Gut Microbiota Dysbiosis”, Toxicological Sciences 2015, 147(1):116-26; Rama, E.M., Bortolan, S., Vieira, M.L., Gerardin, D.C., Moreira, E.G., ”Reproductive and possible hormonal effects of carbendazim”, Regulatory Toxicology and Pharmacology 2014, 69(3):476-486.

(6) BPC:n lausunto, annettu 10. joulukuuta 2019, tehoaineen karbendatsiimi hyväksyntää koskevasta hakemuksesta: valmisteryhmä 7; BPC:n lausunto, annettu 27. helmikuuta 2019, tehoaineen karbendatsiimi hyväksyntää koskevasta hakemuksesta: valmisteryhmä 9; BPC:n lausunto, annettu 10. joulukuuta 2019, tehoaineen karbendatsiimi hyväksyntää koskevasta hakemuksesta: valmisteryhmä 10; https://echa.europa.eu/regulations/biocidal-products-regulation/approval-of-active-substances/bpc-opinions-on-active-substance-approval?diss=true&search_criteria_ecnumber=234-232-0&search_criteria_casnumber=10605-21-7&search_criteria_name=Carbendazim

(7) BPC:n lausunnot valmisteryhmistä 7 ja 10, s. 14.

(8) https://www.umweltbundesamt.de/sites/default/files/medien/479/ publikationen/texte_169-2020_belastung_der_umwelt_mit_bioziden_realistischer_erfassen_-_schwerpunkt_eintraege_ueber_klaeranlagen.pdf

(9) Merel, S., Benzing, S., Gleiser, C., Di Napoli-Davis, G., Zwiener, C., ”Occurrence and overlooked sources of the bioscide carbendazim in waste water and pinwater”, Environmental Pollution 2018, 239:512–521.

(10) Ks. asia T-837/16, Ruotsi vastaan komissio, ECLI:EU:T:2019:144, 69 kohta.